คปภ.เชื่อเว้นภาษีดันประกันรวมตัว
คปภ.มั่นใจเกณฑ์ไม่นำเงินสำรองมาคิดภาษี หนุนบริษัทประกันควบรวมกันมากขึ้น
10 ม.ค. 2556

คปภ.มั่นใจเกณฑ์ไม่นำเงินสำรองมาคิดภาษี หนุนบริษัทประกันควบรวมกันมากขึ้น
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า หลังจากที่คณะรัฐมนตรี (ครม.) ได้เห็นชอบกับมาตรการควบรวมกิจการของสถาบันการเงินและบริษัทประกันภัย โดยไม่นำเรื่องเงินสำรองมาคิดในเรื่องการเสียภาษีนั้น เชื่อว่าจะทำให้บริษัทประกันเกิดการควบรวมกิจการระหว่างกันมากขึ้น เนื่องจากไม่มีอุปสรรคจากเรื่องภาษีแล้ว ซึ่งก็สอดคล้องกับมาตรฐานสากล ควบรวมกิจการของบริษัทประกัน จะไม่นำเรื่องเงินสำรองประกันภัยมาคำนวณเป็นรายได้เพื่อเสียภาษี 
“คปภ.อยากเห็น การขจัดปัญหาและอุปสรรค ในการประกอบธุรกิจประกันภัย และเพิ่มความเข้มแข็งให้กับบริษัทประกันภัย จึงต้องมีการเสนอแก้ไขกฎหมาย เพื่อให้ธุรกิจมีศักยภาพมากขึ้น มีขนาดใหญ่เพียงพอและสามารถแข่งขันได้ ซึ่งการควบรวมกิจการนั้น ถือเป็นมาตรการหนึ่งที่เพิ่มความสามารถในการแข่งขัน และรองรับการเปิดเสรีอาเซียน หรือเออีซี ในปี 2558 อีกด้วย” นายประเวช กล่าว
นายประเวช กล่าวว่า การประกอบธุรกิจของบริษัทประกันภัยนั้น ในส่วนของผู้รับประกัน เมื่อรับเบี้ยประกันจากลูกค้ามาแล้ว ก็ต้องมีพันธะผูกพันตลอดอายุที่รับประกัน จึงต้องมีการตั้งสำรองประกันภัยเอาไว้ก่อน หากบริษัท ก. ควบรวมกับบริษัท ข. เดิมทีต้องเอาเงินสำรองประกันภัยของทั้งสอง บริษัทมารวมกัน และสัญญาทุกอย่างยังเหมือนเดิม เมื่อเอาเงินสำรองมารวมกันแล้วคิดภาษีจึงทำให้เกิดอุปสรรค 
ทั้งนี้ ครม.จึงให้แก้ไขเรื่องเกณฑ์การควบรวมได้ โดยเรื่องเงินรองที่เกิดจากการควบรวมยังคงอยู่ต่อไป แต่ไม่ต้องนำเงินสำรองมาคิดเป็นรายได้เพื่อนำมาคำนวณเพื่อเสียภาษี เนื่องจากธุรกิจยังดำเนินงานต่อไปได้ จึงไม่เหมือนกับต้นทุนการผลิตปกติ
อย่างไรก็ตาม ก่อนหน้านี้ คปภ.ได้เสนอให้บริษัทประกันภัยมีความยืดหยุ่นในการลงทุนได้มากกว่าเดิม สามารถขยายการลงทุนไปยังต่างประเทศได้ ซึ่งก็ได้ผ่านความเห็นชอบจากหน่วยงานที่เกี่ยวข้องแล้ว ขณะเดียวกันในส่วนของผู้เอาประกัน ก็จะมีการแก้ไขกฎหมายให้ผู้เอาประกันสามารถรับค่าเบี้ยคืนได้โดยทันที กรณีที่บริษัทประกันถูกคำสั่งให้ปิดกิจการ โดยไม่ต้องรอให้สิ้นสุดกระบวนการล้มละลายเหมือนในปัจจุบัน